Мостай Кәримдең киң офоҡло, нескә хисле бөтә әҫәрҙәре лә тыуған ергә, тормошҡа ереккән. Мәшһүр шағир, яҙыусы, драматург, публицист, Бөйөк Ватан һуғышы ветераны, күренекле йәмәғәт эшмәкәре, башҡорт халҡының данлы улы Мостай Кәрим үҙенең бөтә көсөн һәм талантын бөгөнгө Башҡортостандың ҡабатланмаҫ образын һүрәтләүгә бағышланы. Шағир донъялыҡта Һәр кем өсөн туғанылай яҡын кеше булды. Халыҡ уны юғары әҙәби маһирлығы, таланты һәм кешелек сифаттары өсөн яратты.